62019CJ0143_RES
Byla C‑143/19 P
Der Grüne Punkt – Duales System Deutschland GmbH
prieš
Europos Sąjungos intelektinės nuosavybės tarnybą (EUIPO)
2019 m. gruodžio 12 d. Teisingumo Teismo (penktoji kolegija) sprendimas
„Apeliacinis skundas – Europos Sąjungos prekių ženklas – Reglamentas (EB) Nr. 207/2009 – 15 ir 66 straipsniai – Kolektyvinio Europos Sąjungos prekių ženklo naudojimas iš tikrųjų – Prekių ženklas, susijęs su pakuočių atliekų surinkimo ir utilizavimo sistema – Prekių ženklo naudojimas ant prekių, kurioms jis buvo įregistruotas, pakuočių“
Europos Sąjungos prekių ženklas – Kolektyviniai Europos Sąjungos prekių ženklai – Pagrindinė funkcija – Asociacijos, prekių ženklo savininkės, narių ir kitų įmonių prekių ar paslaugų atskyrimas
(Tarybos reglamento Nr. 207/2009 66 straipsnis)
(žr. 52–54 punktus)
Europos Sąjungos prekių ženklas – Atsisakymas nuo teisinės apsaugos, panaikinimas ir negaliojimas – Panaikinimo pagrindai – Prekių ženklo naudojimo iš tikrųjų nebuvimas – Ankstesnio prekių ženklo naudojimo įrodymas – Naudojimas iš tikrųjų – Sąvoka – Vertinimo kriterijai – Kolektyvinis prekių ženklas
(Tarybos reglamento Nr. 207/2009 15 straipsnio 1 dalis ir 51 straipsnio 1 dalies a punktas)
(žr. 55–58, 62, 72, 73 punktus)
Europos Sąjungos prekių ženklas – Atsisakymas nuo teisinės apsaugos, panaikinimas ir negaliojimas – Panaikinimo pagrindai – Prekių ženklo naudojimo iš tikrųjų nebuvimas – Kolektyvinis vaizdinis prekių ženklas, vaizduojantis apskritimą su dviem rodyklėm, susijęs su pakuočių atliekų surinkimo ir utilizavimo sistema
(Tarybos reglamento Nr. 207/2009 15 straipsnio 1 dalis ir 51 straipsnio 1 dalies a punktas)
(žr. 67–70 punktus)
Santrauka
Ant prekių pakuočių žymimas kolektyvinis prekių ženklas, susijęs su pakuočių atliekų surinkimo sistema, gali būti iš tikrųjų naudojamas supakuotoms prekėms
2019 m. gruodžio 12 d. priimtu Sprendimu
Der Grüne Punkt / EUIPO
(C‑143/19 P) Teisingumo Teismas panaikino Bendrojo Teismo sprendimą (
1
) dėl jo padarytos teisės klaidos, kolektyviniam Europos Sąjungos prekių ženklui taikant sąvoką „naudojimas iš tikrųjų“.
Šioje byloje apeliantė Der Grüne Punkt buvo įregistravusi kolektyvinį vaizdinį prekių ženklą, vaizduojantį apskritimą su dviem rodyklėm ir susijusį su pakuočių atliekų surinkimo ir utilizavimo sistema. Gavęs prašymą panaikinti registraciją, Europos Sąjungos intelektinės nuosavybės tarnybos (EUIPO) anuliavimo skyrius iš dalies patenkino šį prašymą, remdamasis tuo, kad šis prekių ženklas nebuvo iš tikrųjų naudojamas prekėms, kurioms jis buvo įregistruotas, išskyrus pakuotes.
Bendrasis Teismas atmetė apeliantės pareikštą ieškinį dėl EUIPO apeliacinės tarybos sprendimo panaikinimo.
Grįsdama savo apeliacinį skundą apeliantė nurodė, kad Bendrasis Teismas nesilaikė sąvokos „naudojimas iš tikrųjų“, kaip ji suprantama pagal Reglamento Nr. 207/2009 (
2
) 15 straipsnio 1 dalį, aiškinimo ir tinkamai neatsižvelgė į šio reglamento 66 straipsnyje išdėstytas kolektyvinių prekių ženklų charakteristikas.
Pirmiausia Teisingumo Teismas priminė, kad kolektyvinio prekių ženklo pagrindinė funkcija yra atskirti asociacijos, kuri yra jo savininkė, narių prekes ar paslaugas nuo kitų įmonių prekių ar paslaugų. Taigi, priešingai nei individualaus prekių ženklo atveju, kolektyvinio prekių ženklo funkcija nėra nurodyti vartotojui, prekių ar paslaugų, kurioms jis įregistruotas, „kilmės tapatybę“. Šiuo klausimu Teisingumo Teismas pažymėjo, kad Reglamento Nr. 207/2009 66 straipsnyje visiškai nereikalaujama, kad gamintojai, paslaugų teikėjai ar prekybininkai, kurie priklauso asociacijai, turinčiai kolektyvinį prekių ženklą, priklausytų tai pačiai įmonių grupei, kuri gamina ar tiekia prekes ar teikia paslaugas kontroliuojant vienai įmonei. Be to, Teisingumo Teismas konstatavo, kad kolektyviniai prekių ženklai, kaip ir individualūs prekių ženklai, yra naudojami prekyboje. Taigi tam, kad būtų laikoma, jog jie naudojami „iš tikrųjų“, kaip tai suprantama pagal Reglamento Nr. 207/2009 15 straipsnio 1 dalį, toks naudojimas turi atitikti atitinkamų įmonių tikslą sukurti ar išsaugoti prekių ir paslaugų realizavimo rinką.
Teisingumo Teismas paskui padarė išvadą, kad kolektyvinis prekių ženklas yra naudojamas pagal jo pagrindinę funkciją nuo to momento, kai jis leidžia vartotojui suprasti, kad nurodytos prekės ar paslaugos yra kilusios iš įmonių, priklausančių asociacijai, kuri yra prekių ženklo savininkė, ir taip atskirti šias prekes ar paslaugas nuo šiai asociacijai nepriklausančių įmonių prekių ar paslaugų. Šiuo atveju Teisingumo Teismas nusprendė, kad iš Bendrojo Teismo išvadų matyti, jog kolektyvinis prekių ženklas yra naudojamas pagal jo pagrindinę funkciją, atsižvelgiant į tai, kad ginčijamų prekių gamintojas ar platintojas priklauso apeliantės licencinės sutarties sistemai
Galiausiai Teisingumo Teismas pažymėjo, kad nagrinėjamo prekių ženklo naudojimo iš tikrųjų vertinimas turi būti atliekamas visų pirma vertinant naudojimo tam tikrame ekonomikos sektoriuje, siekiant išlaikyti ar įgyti prekių ženklu saugomų prekių ar paslaugų rinkos dalį, pagrįstumą, prekių ar paslaugų pobūdį, rinkos ypatybes, taip pat prekių ženklo naudojimo apimtį ir dažnumą. Šiuo klausimu Teisingumo Teismas konstatavo, kad Bendrasis Teismas nagrinėjamu atveju netaikė šių kriterijų. Teisingumo Teismas, be kita ko, nusprendė, kad Bendrasis Teismas turėjo išnagrinėti, ar šiuo atveju tinkamai įrodytas naudojimas, t. y. nagrinėjamo prekių ženklo žymėjimas ant pakuočių atliekų surinkimo netoli esančioje vietoje ir jų ekologinio šalinimo sistemai priklausančių įmonių prekių pakuočių, atitinkamuose ekonomikos sektoriuose yra laikomas pateisinamu, kad būtų išlaikyta ar sukurta prekių rinkos dalis. Teisingumo Teismo tvirtinimu, negalima atmesti galimybės, kad gamintojo ar platintojo nuoroda ant plataus vartojimo prekių pakuočių apie priklausymą tokiai perdirbimo sistemai gali daryti įtaką vartotojų sprendimams pirkti ir taip prisidėti prie rinkos dalių, susijusių su šiomis prekėmis, išlaikymo ar sukūrimo.
Kadangi Bendrasis Teismas padarė teisės klaidą taikydamas sąvoką „naudojimas iš tikrųjų“, Teisingumo Teismas panaikino skundžiamą sprendimą ir EUIPO apeliacinės tarybos sprendimą.
(
1
)	2018 m. gruodžio 12 d. Sprendimas Der Grüne Punkt / EUIPO – Halston Properties (Apskritimo su dviem rodyklėm vaizdas) (T‑253/17, EU:T:2018:909).
(
2
)	2009 m. vasario 26 d. Tarybos reglamentas (EB) Nr. 207/2009 dėl [Europos Sąjungos] prekių ženklo (OL L 78, 2009, p. 1).